Eelnõu
							10.09.09

VIIENDA KOOSSEISU

MÄÄRUS

Haapsalu,		25. september 2009 nr 

Haapsalu linna arengukava aastateks 
2009-2013 muutmine

Määrus kehtestatakse kohaliku omavalitsuse korralduse seaduse § 6 lg 3 p 2, § 22 lg 1 p 37, § 30 lg 1 p 1, § 37, Haapsalu põhimääruse § 12 lg 1 p 43, § 35 lg 1 p 1 alusel.

§ 1. Muuta Haapsalu linna arengukava aastateks 2009-2013 alljärgnevalt:
(1) Muuta arengukava p 3.2 „Majanduskeskkond“, alapunkti “Muutusvajadus“ esimest lauset ja sõnastada see järgnevalt:
"Toetada tervise-, teenindus- ja turismisektori arengut".

(2) Lisada p 5 Strateegilised valikud – Valitud valdkondade arengusuunad aastateks 2009-2013 alapunkt 5.2.1. - Looduskeskkonna arengusuunad – lause:
„Ravimuda kui loodusliku ressursi uurimise, selle mõjude hindamise ning ettevõtluses rakendamise toetamine”.

(3) Lisada p 5 Strateegilised valikud – Valitud valdkondade arengusuunad aastateks 2009-2013 alapunkt 5.2.2. - Majanduskeskkonna arengusuunad – laused:
“Tervisevaldkonna kompetentsikeskuse rajamise toetamine innovatiivsete ettevõtlusvaldkondade ning uute töökohtade loomise eesmärgil“.
„Teadmispõhise ettevõtluse toetamine“.

(4) Muuta p 5.2.3.2. „Kultuur“, alapunkti “Elanikkonnale kultuuripakkumiste võimaluste laiendamine ja mitmekesistamine“ lõigu „Arendada ja koordineerida koostööd kultuuritegijate vahel“ kolmandat rida:
"Rajada koostöös MTÜ-ga Loomekeskus Jaani 2 kinnistule Haapsalu Loomekeskus”.

§ 2. Määrus jõustub kolmandal päeval pärast avalikustamist.

Andreas Rahuvarm
Volikogu esimees
SELETUSKIRI
Eelnõu „Haapsalu linna arengukava aastateks 2009-2013 muutmine“ juurde

Läänemaa piirkonnaspetsiifilist eripära ning ettevõtjate vajadusi arvestades on Tallinna Ülikooli Haapsalu Kolledži eestvedamisel alustatud Tervisedenduse ja taastusravi kompetentsikeskuse väljaarendamist, mis keskendub uute innovatiivsete toodete, teenuste ning rakendusvõimaluste väljatöötamisele ettevõtluses järgmistes valdkondades:
•	Ravimuda uurimine, mõjude hindamine, rakendamine ettevõtluses
•	Liikumis- ja tegevusvõime määramine, preventsioon, taastamine
•	Liikumisteraapia rakendamine ettevõtluses
•	
Esimene kompetentsivaldkonna moodustab ravimuda, kuivõrd Haapsalu omab unikaalset loodusressurssi ravimuda näol ning tervisedenduse ja taastusraviga tegelevad ettevõtted on traditsiooniliselt pakkunud erinevaid mudaravi võimalusi. Samas vajab muda kasutamine ravi eesmärgil tänapäeval enam tõenduspõhist lähenemist. Ettevõtjatel on tekkinud selge huvi ravimuda kui maavara uuringute (sh orgaanilis-geokeemilised uuringud) ning ravimuda uute kasutusvaldkondade ja uute tehnoloogiate väljaselgitamise järele nii meditsiinis kui kodukasutuses. Senini on ravimuda kasutatud peamiselt reumaatiliste ja perifeerse närvisüsteemiga seotud vaevuste leevendamiseks. Haapsalus on olemas nimetatud haiguste ravimise pikaajaline kompetents neuroloogilise taastusravikeskuse (HNRK) näol, kus tegeletakse laiemalt liikumis- ja tegevusvõime määramise, preventsiooni ja taastamisega, keskendudes neuroloogilise kahjustusega laste ja täiskasvanute ravile. 2009. aastal on HNRK-sse rajatud kaasaegne kliinilise liikumis- ja kõnnianalüüsi laboratoorium, mis võimaldab hinnata erinevate kaasaegsete meetodite sh mudaravi mõju inimese liikumis- ja tegevusvõimele. KK ülesanne on adapteerida mudaravi toimemehhanismide uurimine kaasaja tingimustesse. Oluline on leida uusi mudaravirakendusi töövõimelise elanikkonna tervisedenduseks ning taastusraviks, sh töötervishoius (kutsepatoloogiad). KK ülesanne on leida uusi sihtrühmi mudaravi rakendamisel ning muuta ravimuda kasutamine kättesaadavamaks laiemale tarbijaskonnale. Seoses uute mudaravi rakenduste väljatöötamisega, tekib vajadus uute lahenduste järele ravimuda transportimisel, pakendamisel (sh mähised, kosmeetikavahendid jm), mis annab võimaluse olemasolevate ettevõtete eksportkäibe kasvuks ning uute töökohtade ja ettevõtete tekkeks. Lisaks on kompetentsikeskuse üheks eesmärgiks kujuneda rahvusvaheliseks organiks, mille pädevuses on väljastada ravimuda tervistavat mõju kinnitavaid sertifikaate.

Teise kompetentsivaldkonna - liikumis- ja tegevusvõime määramine, preventsioon, taastamine - tugevdamisel lähtutakse HNRK kompetentsidest ja nende laiendamisest ettevõtlusesse. Lisaks erinevate neurofüsioterapeutiliste ravimeetodite pakkumisele, tegeleb HNRK aktiivselt ka liikumispuudega inimeste abivahendite selekteerimise, sobivuse hindamise ning vajadustele vastavaks kohandamisega. Eeltoodu annab sisendit KK kaudu ettevõtlusele uute liikumis- ja tegevusvõimet abistavate ja soodustavate vahendite (proteesid, IKT-lahendused jm) väljatöötamiseks, disainimiseks, tootmiseks, rakendamiseks ning toetab toodete-teenuste ekspordi kasvu.

Kolmanda kompetentsikeskuse valdkonna moodustab tervisedendamist ja taastusravi toetav loovteraapia, kitsamalt liikumisteraapia, mis tegeleb inimese liikumis- ja tegevusvõime taastumisega seotud psühholoogiliste probleemide ning psühhosotsiaalse kohanemisega. Eesmärk on uurida inimese tervisekäitumist ning kujundada hoiakuid. Loovteraapia valdkonna arendamine KK-s annab võimaluse uute töökohtade ja ettevõtete loomiseks.
Nimetatud valdkondade rõhutamine linna arengukavas aitab kaasa nimetatud kompetentsikeskuse loomisele Haapsallu.

Linnavalitsus teeb ettepaneku eelnõu määrusena vastu võtta.

Talis Vare, aselinnapea
10.09.09